CELEX: 42011D0327
Language: sl
Date: 2011-06-01 00:00:00
Title: 2011/327/EU: Sklep predstavnikov vlad držav članic z dne 1. junija 2011 o ravnanju z dokumenti civilnih misij za krizno upravljanje in vojaških operacij EU ter o razveljavitvi Sklepa 2008/836

2.6.2011   
            
            
               SL
            
            
               Uradni list Evropske unije
            
            
               L 147/20
            
         SKLEP PREDSTAVNIKOV VLAD DRŽAV ČLANIC
   z dne 1. junija 2011
   o ravnanju z dokumenti civilnih misij za krizno upravljanje in vojaških operacij EU ter o razveljavitvi Sklepa 2008/836
   (2011/327/EU)
   PREDSTAVNIKI VLAD DRŽAV ČLANIC EVROPSKE UNIJE SO –
   ob upoštevanju naslednjega:
   
               (1)
            
            
               Sklep 2008/836 predstavnikov vlad držav članic z dne 29. oktobra 2008 o ravnanju z dokumenti civilnih misij za krizno upravljanje in vojaških operacij EU (1) določa, da dokumente civilnih misij za krizno upravljanje in vojaških operacij EU ob zaključku teh misij in operacij arhivira generalni sekretariat Sveta (v nadaljnjem besedilu: GSS). Za namene uporabe Uredbe (ES) št. 1049/2001 Evropskega parlamenta in Sveta z dne 30. maja 2001 o dostopu javnosti do dokumentov Evropskega parlamenta, Sveta in Komisije (2) in Uredbe Sveta (EGS, Euratom) št. 354/83 z dne 1. februarja 1983 o odpiranju za javnost arhivskega gradiva Evropske gospodarske skupnosti in Evropske skupnosti za atomsko energijo (3) so se dokumenti civilnih misij za krizno upravljanje in vojaških operacij EU šteli za dokumente Sveta.
            
         
               (2)
            
            
               Člen 11(2) Sklepa Sveta 2010/427/EU z dne 26. julija 2010 o organizaciji in delovanju Evropske službe za zunanje delovanje (4) (v nadaljnjem besedilu: ESZD) zagotavlja, da so ustrezni arhivi oddelkov, prenesenih iz GSS in Komisije, preneseni na ESZD.
            
         
               (3)
            
            
               Zaradi doslednosti je nujno, da dokumente civilnih misij za krizno upravljanje in vojaških operacij EU arhivira ESZD po zaključku teh misij in operacij.
            
         
               (4)
            
            
               ESZD bi morala v skladu s členom 10 Sklepa 2010/427/EU zagotoviti, da so dokumenti, ki so jih države članice ali drugi organi označili za tajne, zaščiteni v skladu z varnostnimi pravili za ESZD.
            
         
               (5)
            
            
               Dokumente civilnih misij za krizno upravljanje in vojaških operacij EU bi bilo treba hraniti na posebnem mestu v arhivih ESZD. Osebje, zadolženo za delo s temi dokumenti, bi moralo biti usposobljeno za ravnanje z dokumenti s področja skupne varnostne in obrambne politike ter z njimi povezanimi tajnimi podatki.
            
         
               (6)
            
            
               Zaradi jasnosti je primerno, da se Sklep 2008/836 razveljavi –
            
         SPREJELI NASLEDNJI SKLEP:
   Člen 1
   1.   Za namene uporabe Uredbe (ES) št. 1049/2001 in Uredbe (EGS, Euratom) št. 354/83 ESZD arhivira dokumente o zaključenih, potekajočih in prihodnjih civilnih misijah za krizno upravljanje in vojaških operacijah EU, ki se vodijo pod okriljem Sveta, po zaključku teh misij in operacij ter od tega trenutka dalje se ti dokumenti štejejo za dokumente ESZD.
   2.   Dokumenti iz odstavka 1 ne vključujejo dokumentov v zvezi z osebjem, pogodb s tretjimi stranmi in z njimi povezanih dokumentov ali kratkoročnih dokumentov.
   3.   Države članice pomagajo ESZD pri pridobitvi dokumentov iz odstavka 1.
   Člen 2
   Sklep 2008/836 z dne 29. oktobra 2008 se razveljavi.
   Člen 3
   1.   Ta sklep začne veljati dan po objavi v Uradnem listu Evropske unije.
   2.   Uporablja se od dneva, na katerega generalni sekretar Sveta Evropske unije in izvršilni generalni sekretar Evropske službe za zunanje delovanje dogovorita, da so vzpostavljene potrebne operativne in arhivske zmogljivosti v ESZD.
   
      V Bruslju, 1. junija 2011
      
         
            Predsednik
         
         GYÖRKÖS P.
      
   
   
      (1)  UL L 299, 8.11.2008, str. 34.
   
      (2)  UL L 145, 31.5.2001, str. 43.
   
      (3)  UL L 43, 15.2.1983, str. 1.
   
      (4)  UL L 201, 3.8.2010, str. 30.